钦定古今图书集成/历象汇编/庶征典/第174卷 > 《管窥辑要》 > 隋
## 钦定古今图书集成/历象汇编/庶征典/第174卷 > 《管窥辑要》 > 隋

### 文帝开皇 年有豕人言

按《隋书。文帝本纪》，不载。　按《五行志》：开皇末，渭南有
沙门三人，行头陀法于人场圃之上，夜见大豕，来诣
其所。小豕从者十馀，谓沙门曰：“阿练，我欲得贤圣道，
然犹负他一命。”言罢而去。贤圣道者，君上之所行也。
皇太子勇当嗣业，行君上之道，而被囚废之象也。一
命者，言为隋帝所杀。　又按志：开皇末，渭南有人寄
宿他舍，夜中闻二豕对语，其一曰：“岁将尽，阿爷明日
杀我供岁，何处避之？”一答曰：“可向水北姊家。”因相随
而去。天将晓，主人觅豕不得，意是宿客而诘之。宿客
言状，主人如其言而得豕。其后蜀王秀得罪，帝将杀
之，平乐公主每匡救得全。后数年而帝崩，岁尽之应。